

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri financiare în vederea finalizării proiectelor fazate finanțate din fondurile Uniunii Europene aferente perioadei de programare 2014-2020**

Având în vedere,

- necesitatea adoptării de urgenţă a unor măsuri pentru asigurarea finalizării proiectelor fazate din cadrul financiar 2007 - 2013 și implementate în exercițiul financiar 2014 - 2020, pentru îndeplinirea obiectivelor proiectelor și diminuarea riscului de aplicare de corecţii financiare de către Comisia Europeană,

- întârzierile înregistrate în cadrul acestor proiecte, atât în procesul de achiziție publica cât în implementarea proiectelor de infrastructură care presupune o complexitate sporită,

- perioada de timp limitată până la finalul perioadei de eligibilitate aferentă exercițiului financiar 2014 – 2020, în raport cu volumul lucrărilor rămase de executat în cadrul acestor proiecte,

- necesitatea actualizării devizelor generale aferente contractelor de investiții în vederea asigurării unei implementări adecvate a contractelor, pentru a evita situațiile în care contractele reziliate la un progres fizic de circa 80%, care să nu poată fi atribuite din cauza valorii subevaluate a restului de execuție Această necesitate este generată de faptul că devizele generale ale proiectelor au fost elaborate la nivelul anilor 2005-2006, când au fost inițial aprobate, față de costurile înregistrate la momentul execuției 2020,

- că neadoptarea unor astfel de măsuri va conduce la blocarea contractelor semnate, la întârzierea implementării proiectelor, existând riscul de a nu se îndeplini obiectivele până la termenele stabilite prin documentele programatice cu consecința recuperării de către Comisia Europeană a sumelor decontate până în prezent, respectiv corecţii financiare suplimentare aplicate României.

Întrucât toate aceste aspecte vizează interesul public și constituie situații urgente și extraordinare a căror reglementare nu poate fi amânată,

În temeiul art. 115 alin. (4) din Constituția României, republicată,

Guvernul României adoptă prezenta ordonanță de urgență.

**Art.1** – Prezenta ordonanță de urgență reglementează unele măsuri în domeniul fondurilor europene având drept scop asigurarea surselor de finanțare pentru implementarea proiectelor de infrastructură fazate din perioada de programare 2007-2013.

**Art. 2 –** (1) Prin derogare de la prevederile art. 12 alin. (3) din Ordonanța de urgență a Guvernului nr. 40/2015 privind gestionarea financiară a fondurilor europene

pentru perioada de programare 2014-2020, publicată în Monitorul Oficial al României, Partea I nr. 746 din 16 octombrie 2015, aprobată cu modificări și completări prin Legea

nr. 105/2016, cu modificările și completările ulterioare, din fondurile prevăzute în bugetul Ministerului Fondurilor Europene, cu rol de autoritate de management pentru Programul Operațional Infrastructură Mare, în calitate de ordonator principal de credite, se asigură și sumele necesare pentru continuarea și finalizarea proiectelor a căror fază a doua a fost finanțată din fondurile Uniunii Europene aferente perioadei de programare 2014 - 2020, în concordanță cu documentele programatice și cu prevederile contractelor de finanțare încheiate cu beneficiarii.

(2) Lista proiectelor cărora li se aplică prevederile alin. (1) se aprobă prin ordin al ministrului fondurilor europene și al ministrului finanțelor publice.

(3) Sumele alocate potrivit alin. (1), pentru proiectele fazate incluse în lista prevăzută la alin. (2) se utilizează pentru suportarea următoarelor categorii de costuri și cheltuieli:

a) costuri aferente finalizării investiției pentru contractele încheiate între beneficiari și furnizorii de produse, prestatorii de servicii și executanții de lucrări, cu care aceștia au încheiat contracte, precum și costuri legate de relansarea procesului de achiziție, în vederea atingerii obiectivelor proiectelor, în baza unei justificări întemeiate;

b) finanțarea costurilor suplimentare necesare semnării contractelor, ca urmare a depășirii bugetelor alocate inițial;

c) pretenții financiare ale operatorilor economici contractați conform prevederilor contractuale, aprobate/acceptate în prealabil de autoritatea contractantă și/sau stabilite de comisia de adjudecare a disputelor, de instanțele de arbitraj și/sau de judecată;

d) costuri suplimentare necesare finalizării lucrărilor din motive neimputabile contractorului și beneficiarului, în baza unei justificări prealabile întemeiate;

e) costurile de asistență și expertiză juridică și tehnică pentru arbitraj, procedura de soluționare a disputelor existente între părți și/sau judecată;

f) suplimentarea bugetelor contractelor de asistență tehnică și supervizare pentru atingerea obiectivelor proiectelor, din motive neimputabile contractorilor respectivi și beneficiarului, de la caz la caz, în baza unei justificări prealabile întemeiate;

g) cheltuieli neeligibile declarate de misiunile de audit/verificare, care nu sunt imputabile beneficiarilor;

h) alte sume necesare continuării și finalizării proiectelor fazate finanțate din fondurile Uniunii Europene aferente perioadei de programare 2014-2020.

**Art. 3 –** (1)Alocarea sumelor prevăzute la art. 2 alin. (1) în bugetul Ministerului Fondurilor Europene, în calitate de Autoritate de Management pentru Programul Operațional Infrastructura Mare, se realizează prin virări de credite de angajament și/sau bugetare de la celelalte titluri de cheltuieli din cadrul aceluiași capitol bugetar sau de la alte capitole din cadrul aceluiași buget, după caz, în cursul întregului an. Sumele alocate în acest scop nu pot fi realocate pentru alte destinații;

(2) Sumele prevăzute la alin. (1) vor fi gestionate de către Autoritatea de Management a Programului Operațional Infrastructura Mare pentru finalizarea proiectelor fazate pentru a evita returnarea sumelor alocate din fonduri europene.

**Art. 4** - În termen de 30 de zile de la data intrării în vigoare a prezentei ordonanţe de urgenţă, prin ordin al ministrului fondurilor europene și al ministrului finanțelor publice, se aprobă normele de aplicare ale prezentei ordonanțe de urgență.

|  |  |
| --- | --- |
| **Prim ministru**  **ludovic orban** |  |